《满江红 其六 望谢公青墩故园读书处，三和前韵》
清代·董元恺

瓦釜雷鸣，难复问、黄金土价。阅多少、初莺早雁，花开叶谢。

炙毂因人谁见许，新亭有泪无从洒。尽滔滔、日夜大江流，如斯者。

故园栗，微霜罅。北堂枣，疏篱下。爱鲍君知我，陈侯均社。

输粟昔曾传柱史，入赀犹欲夸司马。遍天涯、购得计然书，何求也。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。